ראיין וודינג

ראיין ג'יימס וודינג (באנגלית: Ryan James Wedding; נולד ב-14 בספטמבר 1981) הוא ספורטאי אולימפי בעבר ועבריין נמלט אשר היה מבוקש בעוון סחר בסמים. וודינג, יליד קנדה, ייצג את מדינתו באולימפיאדת החורף 2002 שם התחרה בגלישת סנובורדינג בסגנון סלאלום. לאחר פרישתו מספורט, נאשם וודינג כי הקים רשת בינלאומית להפצת סמים. ב-6 במרץ 2025 הוכנס שמו של וודינג לרשימת עשרת הנמלטים המבוקשים ביותר על ידי ה-FBI, שם שהה עד למעצרו ב-22 בינואר 2026 במקסיקו סיטי.

 ביוגרפיה 
 ראשית חייו 
וודינג נולד ב-14 בספטמבר 1981 בת'אנדר ביי שבאונטריו, קנדה, הבכור מבין 3 אחים. סביו מצד אמו היו הבעלים של אחוזת סקי בת'אנדר ביי, דודו היה חבר דירקטוריון של בית ספר לסקי והיה המאמן של נבחרת הסקי האלפיני הלאומית של קנדה, ואביו היה אף הוא גולש סקי תחרותי בעברו. בגיל 12 עברה משפחתו לפרברי ונקובר שבקולומביה הבריטית, שם החל לפתח את קריירת הסנובורדינג שלו.

 קריירה ספורטיבית 
וודינג זכה בתחרות הסנובורד הראשונה שלו בהיותו בן 15, ובעקבות כך התקבל לנבחרת הסקי הלאומית של קנדה. באליפות העולם לנוער של 1999 זכה וודינג במדליית ארד בענף גלישת סלאלום ענק (Giant slalom) ובאליפות העולם לנוער של 2001 זכה במדליית כסף.

ב-2002 וודינג ייצג את קנדה באולימפיאדת החורף שבסולט לייק סיטי בענף גלישת סלאלום ענק - גברים. בתחרות זו הגיע וודינג למקום ה-24 ולא עבר את שלב המוקדמות.

לאחר האולימפיאדה, פרש וודינג מהתחום.

 פעילות פלילית 
250px|ממוזער|מודעת "מבוקש" שהופצה על ידי ה-FBI ובה פרטיו וסכום הפרס על ראשו

 גידול מריחואנה 
לאחר האולימפיאדה ב-2002, חזר וודינג לוונקובר והחל ללמוד באוניברסיטת סיימון פרייזר . במהלך לימודיו החל להתעניין בפיתוח גוף ועבד לפרנסתו כסלקטור במועדון לילה. וודינג נשר מלימודיו לאחר שנתיים והחל להתעניין בנדל"ן, עיסוק אותו מימן לטענת המשטרה בגידול קנאביס בחממה סמוכה. ב-2006 ביצעה המשטרה הרכובה המלכותית של קנדה פשיטה על המתחם, ומצאה שם רובה ציד, תחמושת, ושתילי קנאביס בשווי של 10 מיליון דולר. כיוון שוודינג לא היה הבעלים של המתחם, ובהיעדר ראיות מספקות, לא הוגש נגדו כתב אישום.

 הרשעה בהברחת קוקאין 
וודינג ניסה להרחיב את עסקי הסמים שלו בכך שיצר קשר עם סוחרי סמים איראניים ורוסיים. ב-2008 ניסה וודינג לקנות כמות ענק של קוקאין מסוחר שהתגלה כסוכן סמוי ממשלתי של ארצות הברית ונעצר. ב-2009 הוגש נגדו כתב אישום, וב-2010 הורשע בסחר בסמים ונידון ל-4 שנות מאסר, ממנו שוחרר לאחר כשנה. ה-FBI מעריך כי השנה שבה שוחרר, 2011, היא השנה בה וודינג החל להקים את אימפריית הסמים שלו.

 הפיכתו לברון סמים 
ב-17 באוקטובר 2024 הואשם וודינג על ידי מחלקת המדינה של ארצות הברית ב"הנהגת ארגון פשיעה בינלאומי שעסק בסחר בקוקאין, וברצח, לרבות רצח של חפים מפשע". כתב האישום שהוגש נגדו כלל סעיפים רבים, וביניהם סחר בסמים, חברות בארגון פשיעה בינלאומי, שלושה סעיפי רצח וסעיף נוסף בגין ניסיון רצח. וודינג היה אחד מבין 16 אנשים שהוגש נגדם כתב אישום במסגרת מבצע "סלאלום ענק" (Operation Giant Slalom) שהתבצע בשיתוף פעולה עם מספר סוכנויות אכיפת חוק.

במסגרת כתב האישום, הואשם וודינג ברציחתם של בני הזוג ג'אגתר וחרבחג'אן סידהו בנובמבר 2023, וברציחתו של מוחמד זאפר במאי 2024. המשטרה מעריכה כי וודינג הורה על מעשי הרצח, שבוצעו בפועל על ידי אחד משותפיו, אנדרו קלארק, אשר הורשע באפריל 2024 ברציחתו של רנדי פדר בן ה-29.

המשטרה מעריכה כי לאחר שחרורו מהמאסר, נמלט וודינג למקסיקו שם הפך לבכיר בקרטל סינלואה, קרטל הסמים הגדול ביותר במקסיקו, שם זכה לכינויים "אל חפה" (ספרדית: El Jefe, "הצ'יף"), "הענק" ו-"אויב הציבור". אחד מסגניו של וודינג ברשת הברחת הסמים שהקים נעצר במקסיקו באוקטובר 2024.

בינואר 2025 התווספו לכתב האישום נגדו סעיפי רצח נוספים, בחשד שהיה מעורב ברציחתם של עדים פדרליים במדיין שבקולומביה.

במרץ 2025 התווסף שמו של וודינג לרשימת עשרת הנמלטים המבוקשים ביותר על ידי ה-FBI. וודינג החליף ברשימה זו את אלכסיס פלורס, שהיה ברשימה זו כמעט שני עשורים לאחר שב-2007 התווסף אליה בעוון חטיפה, אונס ורצח של נערה בת 15 (נלכד בפברואר 2026). ה-FBI השית על ראשו פרס של 10 מיליון דולר למי שיספק מידע שיוביל למעצרו, ובנובמבר 2025 גדל סכום הפרס ל-15 מיליון דולר לאחר שהתווספו לכתב האישום שלו סעיפי רצח נוספים, הטרדת עד והלבנת הון. באותו החודש נעצרו כ-6 מבוקשים נוספים הקשורים לארגונו, ביניהם עורך דינו של וודינג.

 מעצר ומשפט 
בליל 22 בינואר 2026 נעצר וודינג במקסיקו סיטי. התקשורת דיווחה כי וודינג הסגיר את עצמו לרשויות החוק, אם כי עורך דינו טען כי וודינג נעצר שלא בהסכמתו. הוא הוסגר לארצות הברית, וב-26 בינואר התייצב לדיון ראשון בבית משפט פדרלי שם כפר בכל האישומים נגדו. ב-11 בפברואר התייצב לדיון נוסף, ובו נקבע כי משפטו יחל ב-24 במרץ. עורך דינו מסר כי עקב ריבוי הממצאים המשפטיים קיימת סבירות נמוכה שהמשפט יתנהל בהתאם ללוח הזמנים שנקבע.

 חיים אישיים 
ב-2011 התחתן וודינג עם אישה ממוצא איראני בין כותלי הכלא. הזוג התגרש לאחר זמן מה. דווח כי לוודינג הייתה בת זוג נוספת, שהואשמה בקבלת כספים ממנו גם לאחר שידעה שמקור הכסף הוא בעסקי הסמים שלו.

 אזכורים בתקשורת 
במרץ 2025 הוכרז על יצירת סדרת טלוויזיה תיעודית תחת השם "Snow King: From Olympian to Narco" ("מלך השלג: מהאולימפיאדה אל הסמים") המבוסס על תחקיר שערך הרולינג סטון בנושא.

 קישורים חיצוניים 

 ראיין וודינג, באתר הפדרציה הבין-לאומית לסקי
 ראיין וודינג, באתר הוועד האולימפי הבין-לאומי
 ראיין ג'יימס וודינג - דף מבוקש, באתר ה-FBI

 הערות שוליים 

קטגוריה:עשרת הנמלטים המבוקשים ביותר על ידי ה-FBI
קטגוריה:ספורטאים קנדים
קטגוריה:סוחרי סמים
קטגוריה:פשע בקנדה
קטגוריה:מורשעים בעבירות סמים בארצות הברית
קטגוריה:גולשי שלג באולימפיאדת סולט לייק סיטי (2002)
קטגוריה:קנדים שנולדו ב-1981